સુરેન્દ્રનગર નગરપાલિકા દ્વારા કરોડો રૂપિયા ખર્ચે પાણીની પાઈપલાઈન નાખવામાં આવી છે. પરંતુ રતનપર, જોરાવરનગર, દૂધરેજ, સુરેન્દ્રનગર, ૮૦ ફૂટ રોડ વગેરે વિસ્તારમાં અનેકવાર પાણીની પાઈ૫લાઈનમાં ભંગાણ સર્જાઈ રહ્યુ છે ત્યારે સુરેન્દ્રનગર શહેરમાં પતરાવાળી હોટલ, દાળમીલ, સર્વોદય સોસાયટી, જૂની એન.ડી.આર હાઈસ્કૂલ રોડ, હેન્ડલૂમ ચોક પર વિકાસના કામો ચાલી રહ્યા છે. જેમાં શુક્રવાર મોડી સાંજે સુરેન્દ્રનગરના હાર્દ સમા હેન્ડલૂમ ચોકમાં ભંગાણ સર્જાયુ હતું. આથી આ વિસ્તારમાં પાણીપાણી થઈ ગયુ હતુ. મજૂરીએ જતા કામદારો, દેવદર્શને જતા ભક્તો, રાહદારીઓ, વિદ્યાર્થીઓ, દુકાનદારો તેમજ વાહનચાલકોને આ રસ્તા પર ફરી વળેલા ગંદા પાણીમાંથી પસાર થવાનો વારો આવતા રોષ ફેલાયો હતો. સુરેન્દ્રનગર શહેરમાં એક તરફ પીવાના પાણી માટે માટલા ફૂટી રહ્યા છે, જ્યારે પાલિકા કચેરીમાં દરરોજ રહીશો હલ્લાબોલ કરી પાણી બતાવી રહ્યા છે. બીજીતરફ સુરેન્દ્રનગર પાલિકાના શાસકોની અણઆવડતને કારણે વારંવાર પાણીની પાઈપલાઈન લીકેજ થતા હજારો લીટર પાણી રસ્તા પર વહી જાય છે. આથી સુરેન્દ્રનગરવાસીઓમાં ભારે રોષની ફેલાતા તંત્ર દ્વારા ટીમો મોકલવામાં આવી હતી. જેમાં ભારે જહેમત બાદ મિકેનીક ટીમોએ રીપેરીંગ કામ હાથ ધરતા વહેતુ પાણી અટકી જતા તંત્રએ રાહતનો શ્વાસ લીધો હતો.